
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Iráne,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže Islamská republika systematicky utláča svoj ľud svojvoľným zatýkaním, nedobrovoľnými zmiznutiami, mučením, mimosúdnymi popravami, trestom smrti, sexuálnym násilím, kolektívnymi trestami a neľudskými podmienkami zadržiavania;
B.	keďže počet obetí počas nedávnych protestov sa odhaduje na niekoľko tisíc až viac ako 35 000, a to vrátane žien, detí a starších ľudí; keďže medzi obeťami sú aj občania EÚ;
C.	keďže došlo k desaťtisícom svojvoľných zatknutí, pričom ďalšie zostali nenahlásené; keďže zadržiavané osoby nemajú prístup k právnikom, rodine ani primeranej zdravotnej starostlivosti a sú vystavené mučeniu, zlému zaobchádzaniu prostredníctvom odopierania spánku a iného zneužívania a vynúteným priznaniam;
D.	keďže zdokumentované činy spĺňajú prahovú hodnotu toho, čo možno považovať za zločiny proti ľudskosti;
E.	keďže Irán sa zapája do nadnárodných represií prostredníctvom nátlaku v zastúpení, a to aj v prípade Mohammada Amera Dadafarzína, syna obhajkyne ľudských práv Fariby Balúčovej, ktorý bol svojvoľne zadržiavaný a mučený v odvete za prácu svojej matky v oblasti ľudských práv a jej svedectvo pred Európskym parlamentom;
F.	keďže pri týchto represiách zohráva ústrednú úlohu Zbor islamských revolučných gárd (IRGC), ktorý pôsobí beztrestne; keďže EÚ označila IRGC za teroristickú organizáciu;
1.	vyjadruje solidaritu s iránskym ľudom a opätovne potvrdzuje, že je jediným legitímnym zdrojom zvrchovanosti v Iráne; podporuje iránsky ľud, ktorý sa usiluje o slobodu a právo žiť bez islamistického nátlaku;
2.	vyjadruje poľutovanie nad tým, že režim systematicky využíva svojvoľné zadržiavanie, mučenie, mimosúdne popravy a trest smrti ako nástroje represie; žiada okamžité zrušenie trestu smrti;
3.	vyzýva iránsky režim, aby zastavil všetko násilie voči civilistom, zastavil všetky popravy a ukončil represiu; požaduje prepustenie všetkých svojvoľne zadržiavaných osôb vrátane cudzích štátnych príslušníkov a osôb s dvojakým občianstvom;
4.	naliehavo vyzýva orgány, aby prestali útočiť na lekárov a zdravotníkov za to, že liečia zranených demonštrantov;
5.	žiada, aby orgány OSN nezávisle zdokumentovali všetky zverstvá a aby zaistili dôkazy pre budúce trestné stíhania; zdôrazňuje, že treba vyvodiť zodpovednosť v rámci medzinárodných súdnych mechanizmov, a to aj tým, že by Bezpečnostná rada OSN postúpila Irán Medzinárodnému trestnému súdu;
6.	vyjadruje poľutovanie nad tým, že iránsky režim útočí na demonštrantov, aktivistov, novinárov, obhajcov ľudských práv, cudzích štátnych príslušníkov a osoby s dvojakým občianstvom, ženy, menšiny a komunity zahŕňajúce Kurdov, Balúčov, ahvázskych Arabov, bahaistov a kresťanov; vyzýva na prepustenie osôb zadržiavaných výlučne z dôvodu etnického pôvodu alebo náboženského presvedčenia;
7.	naliehavo vyzýva Radu a členské štáty, aby rozšírili cielené sankcie zahŕňajúce zmrazenie aktív a zákaz cestovania voči osobám zodpovedným za zneužívanie vrátane členov IRGC a politických lídrov, prokurátorov a príslušníkov väzenských a bezpečnostných zložiek a aby sankcie presadzovali a predchádzali ich obchádzaniu;
8.	dôrazne odsudzuje zvolenie Iránskej islamskej republiky za podpredsedu Komisie OSN pre sociálny rozvoj a vyjadruje poľutovanie nad správami, že generálny tajomník OSN zaslal režimu blahoželanie k výročiu islamskej revolúcie, ktoré legitimizuje vládu zodpovednú za masové zabíjanie, mučenie a svojvoľné zadržiavanie a oslabuje medzinárodnú zodpovednosť;
9.	odsudzuje útlak žien a vyzýva na okamžité prepustenie všetkých zadržiavaných žien, najmä laureátky Nobelovej ceny Narges Mohammadiovej;
10.	odsudzuje iránske orgány za to, že zámerne využívajú rukojemnícku diplomaciu; naliehavo vyzýva EÚ a jej členské štáty, aby proti tomu vypracovali stratégiu, ktorá by pomohla rodinám zadržiavaných osôb a zamedzila braniu ďalších rukojemníkov;
11.	vyzýva EÚ a jej členské štáty, aby poskytovali ochranu a humanitárnu pomoc ľuďom, ktorých život je vážne ohrozený, a aby podporovali riešenia na obnovenie prístupu na internet;
12.	poveruje svoju predsedníčku, aby postúpila toto uznesenie Rade, Komisii, PK/VP, členským štátom, OSN a iránskym orgánom.

